b'\n_START_ARTICLE_\nThommeseng\xc3\xa5rden\n_START_PARAGRAPH_\nThommeseng\xc3\xa5rden er en kj\xc3\xb8pmannsg\xc3\xa5rd i Kirkegaten p\xc3\xa5 Friholmen i Arendal sentrum. G\xc3\xa5rden er oppf\xc3\xb8rt etter den store bybrannen i 1868, og var klar til innflytting i 1872. Kj\xc3\xb8pmannsg\xc3\xa5rden var sentrum for virksomheten til Handelshuset Thommesen - Smith. Virksomheten omfattet bl.a. skipsrederi, skipsbyggeri og t\xc3\xb8mmerhandel._NEWLINE_Det var Hanne Marie Dorothea Thommesen (f\xc3\xb8dt Aalholm), enke etter Thor Thommesen som lot huset bygge. I f\xc3\xb8rste etasje var kontorene for handelsvirksomheten, i 2. og 3. etasje var bolig for familien og i fl\xc3\xb8ybygningen var det blant annet stall for hester._NEWLINE_Arkitekt for g\xc3\xa5rden var Nestor Georgius Thomassen i Christiania. Han var utdannet i M\xc3\xbcnchen og Berlin, og tegnet skolebygninger og villaer i Christiania. De beste fagfolk ble engasjert i arbeidet med Thommeseng\xc3\xa5rden, bl.a. det italienske stukkat\xc3\xb8rfirmaet Br\xc3\xb8drene Guidotti._NEWLINE_I 1979 \xe2\x80\x93 1983 ble g\xc3\xa5rden restaurert etter unders\xc3\xb8kelser av Riksantikvaren. Fasaden ble malt i sine opprinnelige farger, og nesten alle gipsornamentene ble fornyet. Innvendig dekor ble kopiert, blant annet i trapperommet. Malermester Giovanni Sabadelli sto for dekormalingen. Firmaet Drange & Aanensen Arkitektkontor sto for restaureringen._NEWLINE_I 1990 fikk g\xc3\xa5rden Aust-Agder fylkes bygningsvernpris.'